विशाल_नेपाल
विशाल नेपाल का एकिकरण
५३ टुकड़ो में विभाजित नेपाल में ही एक टुकड़ा था जो गोरखा अधिराज्य (Gorkha Kingdom) के नाम से जाना जाता था। गोरखा के राजा थें पृथ्वीनारायण शाह। पृथ्वीनारायण शाह ने ५३ टुकड़ो में विभाजित नेपाल को फिर से एक करने की ठानी और नेपाल एकिकरण का अभियान शुरु कर दिया। विक्रम सम्वत १७९९ में पृथ्वीनारायण शाह गोरखा के राजा बने उस के एक साल बाद ही पड़ोसी राज्य नुवाकोट पर पृथ्वीनारायण शाह ने हमला बोल दिया और विजय हासिल कि और इसी के साथ एकिकरण का अभियान शुरु कर दिया। बाद में उन्होने विक्रम सम्वत १८१९ में सेन राज्य मकवानपुर पर विजय हासिल की और उसे अपने राज्य में सम्मिलित करने में सफल हो गये और खुब उत्साहित होकर १८२३ में उन्होने किर्तीपुर पर हमला किया और किर्तीपुर पर भी विजय का झंडा गाड़ दिया। इसी के साथ विक्रम सम्वत १८२५ में लगातार कान्तिपुर, ललितपुर तथा १८२६ में भक्तपुर को अपने अधिकार में लेकर तीनों राज्यों को जोड़ कर काठमाण्डू उपत्यका (Kathmandu Valley) बनाया और काठमाण्डुको अपनी राजधानी बनाया। उसके बाद पृथ्वीनारायण शाह ने नेपाल एकीकरण के लिए पूर्व की ओर ध्यान दिया और विक्रम सम्वत १८३० में चौडण्डी के ऊपर विजय हासिल किया। अगले वर्ष विजयपुर राज्य को एकीकरण कर पूर्व तरफ की सीमा को मेची के आस-पास पहुँचाया। पृथ्वीनारायण शाह के मृत्यु के पश्चात उनका बड़ा लड़का प्रताप सिंह शाह ने चित्तवन को नेपाल में सम्मिलित किया लेकिन उनकी जल्दी ही निधन हो जाने के कारण नाबालक रण बहादूर शाह नेपाल के राजा बने। नाएबी के रूप में राजमाता राजेन्द्रलक्ष्मी ने शासन का डोर अपने हाथों में लेकर ससुर के एकिकरण अभियान को निरन्तरता दिया। विक्रम सम्वत १८३४ से १८४२ तक चौबीसे राज्य अन्तर्गत लम्जुंग, तनहु तथा काश्कि को नेपाल में सम्मिलित किया। राजमाता राजेन्द्रलक्ष्मी के मृत्यु के बाद नाबालक रण बहादूर के नाएबी में पृथ्वीनारायण शाह का छोटा लड़का बहादूर शाह सत्ता में आये और उन्होने अपने पिता के एकीकरण अभियान को पूर्वी तरफ के सीमा के पास के सिक्किम का तीन तिहाई भू-भाग जीत कर तिश्ता नदी तक पहुँचाया। उसके बाद उन्होने पश्चिम तरफ ध्यान केन्द्रित किया और चौबीसे राज्यों पर १८४४ तक अधिकार जमा लिया। बहादूर शाह ने बाइसे राज्यों पर भी आक्रमण किया और कर्णाली प्रदेश के राज्यों को जीतते हुए जुम्ला को अपने अधिन में कर लेने के बाद १८४७ में डोटी राज्य पर विजय हासिल कर नेपाल का पश्चिमी सीमा महाकाली नदी तक पहुँचाया। उसी वर्ष उन्होने कुमॉऊ के राजधानी अल्मोड़ा पर आक्रमण कर कुमॉऊ के ऊपर भी विजय हासिल कर लिया। दूसरे वर्ष उन्होनें गढ़वाल की राजधानी श्रीनगर पर हमला कर इसे आश्रित राज्य बनाया, लेकिन तिब्बत के साथ हुए युद्ध के कारण यह एकीकरण रोकना पड़ा। बहादूर शाह के मृत्यु के बाद ये अभियान प्रधानमंत्री भीमसेन थापा और सेनापति अमर सिंह थापा के नेतृत्व में आगे बढ़ा। विक्रम सम्वत १८६१ में श्रीनगर पर पुनः आक्रमण किया गया और गढ़वाल को पुर्ण रूप से नेपाल में सम्मिलित कर लिया गया। इस तरह नेपाल की पश्चिमी सीमा यमुना नदी तक पहुँच गई, उसके बाद तुरन्त नेपाली सेना ने यमुना नदी पार कर यमुना नदी से सतलज नदी के बीच के सभी १२ और १८ ठकुराई के नाम से चल रहे बहुत से छोटे छोटे राज्यों का एकीकृत किया। विक्रम सम्वत १८६३ में अमर सिंह थापा ने सतलज पार कर विभिन्न राज्यों को जीतते हुए कांगड़ा शहर पर आक्रमण किया लेकिन रावी नदी तक पहुँच चुके नेपाली सेना कांगड़ा किले को जीत नहीं सकें। एकिकरण के क्रम में नेपाली सेना ने कांगड़ा के राजा संसारचन्द को चार वर्ष तक कांगड़ा किला में घेराबन्दी कर के रखा। बाद में संसारचन्द की सहायता के लिए पंजाब के राजा रणजीत सिंह आए जिनके साथ नेपाली सेना ने युद्ध किया जिस के फलस्वरुप ज्वालामुखी सन्धि किया गया और इस सन्धि के अनुसार नेपाली सेना सतलज नदी के उस तरफ हट जाने के लिए बाध्य हो गये। इस तरह विशाल नेपाल का पुन: एकिकरण हुआ और नेपाल की पूर्वी सीमा तिष्टा नदी तक और पश्चिमी सीमा सतलज नदी तक विशतारित हो गया।